“ทรัมป์” แถลงยุทธศาสตร์ใหม่ เตรียมเพิ่มทหารประจำการในอัฟกานิสถาน
"ทรัมป์" แถลงยุทธศาสตร์ใหม่ เตรียมเพิ่มทหารประจำการในอัฟกานิสถาน
22 ส.ค. 2560

ประธานาธิบดีโดนัลด์ ทรัมป์ แห่งสหรัฐ ได้ประกาศแผนยุทธศาสตร์ใหม่สำหรับกองทัพสหรัฐในประเทศอัฟกานิสถานและเอเชียใต้ในช่วงเช้าวันนี้ตามเวลาไทย โดยทรัมป์ยืนยันว่า สหรัฐจะไม่เร่งถอนทหารออกจากอัฟกานิสถาน เนื่องจากการทำเช่นนั้นจะทำให้เกิดสุญญากาศขึ้น ซึ่งจะเปิดทางให้กลุ่มก่อการร้าย เช่น กลุ่มรัฐอิสลาม และอัลกออิดะห์ สามารถยึดพื้นที่กลับคืนได้ทันที
นอกจากนี้ ปธน.ทรัมป์ยังให้คำมั่นที่จะเปลี่ยนแปลงกลยุทธ์การทำสงครามต่อต้านกลุ่มก่อการร้าย และเพิ่มทหารเข้าไปประจำการในอัฟกานิสถาน อย่างไรก็ตาม ทรัมป์ไม่ได้ระบุตัวเลขที่แน่ชัด เพียงแต่กล่าวว่า จำนวนทหารสหรัฐที่จะประจำการในอัฟกานิสถานในอนาคตนั้น จะขึ้นอยู่กับสถานการณ์ในประเทศดังกล่าวเป็นสำคัญ มากกว่าการกำหนดกรอบเวลาไว้ล่วงหน้า
โดยก่อนหน้านี้นักวิเคราะห์คาดการณ์ว่า ทรัมป์จะประกาศเพิ่มทหารไปประจำการในอัฟกานิสถานอีกจำนวน 4,000 คน ซึ่งเป็นจำนวนที่พลเอก จอห์น นิโคลสัน ผู้บัญชาการกองทัพสหรัฐในอัฟกิสถานเสนอแนะ
ทั้งนี้ ปธน.สหรัฐยังยืนยันด้วยว่า สหรัฐจะยังคงให้การสนับสนุนรัฐบาลอัฟกานิสถาน และประชาชนอัฟกานิสถานต่อไป พร้อมกับเรียกร้องให้อินเดียดำเนินบทบาทช่วยเหลืออัฟกานิสถานให้มากขึ้นทั้งในด้านของเศรษฐกิจและการพัฒนาประเทศ และให้คำมั่นว่า สหรัฐจะร่วมมือกับประเทศพันธมิตร เพื่อปกป้องผลประโยชน์ร่วมกัน
โดยปัจจุบัน มีทหารอเมริกันประจำการในอัฟกานิสถานจำนวนประมาณ 8,400 คน และเคยมีมากถึง 100,000 คนในช่วงปี 2010-2011 ภายใต้รัฐบาลของอดีตประธานาธิบดีบารัค โอบามา
นอกจากแผนยุทธศาสตร์ในอัฟกานิสถานแล้ว ปธน.ทรัมป์ยังกล่าวเตือนปากีสถานด้วยว่า สหรัฐจะไม่ยอมทนกับการที่ปากีสถานมอบที่พักพิงให้แก่กลุ่มก่อการร้ายอีกต่อไป